钦定古今图书集成/方舆汇编/职方典/第1216卷 > 《游天籁岩记》明·龙吟
## 钦定古今图书集成/方舆汇编/职方典/第1216卷 > 《游天籁岩记》明·龙吟

余山居，西北有岩名潇洒，相距止十馀里。客有为余
谈其胜者，卧游有日矣，幽期未践，心实耻之。甲午冬
初，先期戒汪子青藜，舣一小舫，乘兴访焉。时汉水方
涸，每送一棹，止尺寸许青山丹枫，缓楫流览。少陵云：
“幸有舟楫迟，得尽所历妙。”亶其然欤？薄暮，抵仙女殿。
兹麓负岩纳溪，舍棹登之，爰止宿焉。询三仙女，古迹
灭没不可详。次早平明栉沐，披榛揽棘，始登山椒。望
来。时溪水如一大长蛇，蟠屈，蜿蜒千万山之间。余与
同人几徘徊不忍去。旋乃蹑级而下，横截山腰，鹿迹
蛇径，不可布武。四顾咸顽山复岭，几疑桃源路迷。俄
而梵磬出，丛篠间，忽有群石林立，或昂或落，其中则
大石蹲伏。前开小径，败刹一楹。稍入而室庐穹然，棂
口受光，佛像钟鼓，幛幡香供，非举首眺察，不知其为
石也。或指洞口居左偏，望之漆暗，乃炽炬以入。可数
步许，岩中热气髣髴，如爇石炭。洞深入数里许，咸心惊告止。旁有一小口，细泉通于爨室。仰观一石，下垂
约略数尺，扣之铿铿有钟磬音。因举潇洒名义致询
山僧，俱莫能对。余因语同人：“潇洒之名，按形则无据，
设语则不韵。大约此胜幽藏僻陋，非有名流墨士轮
蹄至此，一任来者随意而妄名之，岩不能辞也。”《李供
奉张郎中湖》易“郎官湖”之名，近者以孙太初故，而西
湖有高士之称。我辈双眸如电，不律如铁，郁郁丘壑
中，上之不能进退古人，次之不敢是非朝政。若品藻
泉石，“讨论溪山，处士独专之职，亦奚不可？且山不乏
岩，岩不乏泉，至天然磬材，与泗滨浮石清音一致，谁
律吕是而代造化者鸣也？”因假山僧茗一盂酬山灵，
易其名曰《天籁岩》。夫天籁者风也，惟穴受风，惟空谷
生风。岩之为物，固大块噫气出入之窍也。独兹石遭
之而成韵，拂之而成声，蓬蓬放海，即以是为𬞟末可
矣。夫天地间之唱者和者，于于而禺，禺者咸均谓风，
而风之乘于空与袭于实也，又奚以异？南郭子綦能
舍是而求众籁之宗乎？小雨初兴，峰岭浣垢，岩石垂
溜，一似点首而诺余言者。爰放歌揖岩，为满饮数觞，
沾醺而返。